Je Jocerant de Crevecuer, escuiers, fais savoir à touz ces qui verront ces presantes lettres que je, em recompensacion de sexante livres d’estevenens, lesquex li nobles bers messires Jehans de Chalon, sires d’Arlay, mes bien amés sires et redoté, a doné à moy et baillié en bons deniers nombrez, et de iceles me tien por paiez, j’ay pris en fié et en chasemant doudit mons. Jeham, mon redoté signour, toutes les choses, les possessions et les rentes lesquex je ay et puis ou doy avoir à Condamine, em hommes taillaubles et exploitables, et diex souz de menoie corrant de cens, lesquex Bernarz, diz Puz, de Comdamine, me doit chescun an censamant à feste saint Mertin d’iver, dou mès de terre que il tien de moi en la ville et ou terraige de Condamine, et la tierce partie que je ay et perçoive et doy percevoir chescun an ou diesme de gros blez et de menuz dou terraige doudit leu de Condamine, et quanque je ay et puis ou doy avoir et reclamer oudit leu de Comdamine, sauz persones de homes frans. Et de ces choses devantdites je suis antrez en l’omaige doudit mons. Jeham, de main et de bouche, et li ay promis feauté tenir, selon ce que raisons de droit requiert et aporte. En tesmoignaige de laquel chose, je, lidiz Joceranz, ay proié et [fait] metre en ces lettres les seauls des cours de nobles barons mons. Renaut de Bourgoigne, conte de Mombeliart, et mons. Hugue de Vianne, signour de Lonvy et de Pymont, desquex l’on use à Lons, lesquex seaux je ay pour attentiques en ceste partie. Ce fut fait et doné le lundy pruchain devant feste saint George en l’am de Nostre Signour corrant per mil doux cenz nonante et cinc, ou mois d’avril.